b'\n_START_ARTICLE_\nGospodin Verdoux\n_START_SECTION_\nRadnja\n_START_PARAGRAPH_\nFilm govori o nezaposlenom bankaru, Henriju Verdouxu i njegovim sociopatskim metodama zgrtanja novca. Iako odan i sposoban u poslu, Verdoux je otpu\xc5\xa1ten. Kako bi priskrbio novac za svoju suprugu i dijete, \xc5\xbeeni se s imu\xc4\x87nim udovicama nakon \xc4\x8dega ih ubija. Njegovi planovi se ru\xc5\xa1e nakon \xc5\xa1to dvije udovice naru\xc5\xa1e njegovu normalnu rutinu. Film zavr\xc5\xa1ava s Verdouxom kojeg odvode na giljotinu u dvori\xc5\xa1tu zatvora nakon \xc5\xa1to se na su\xc4\x91enju branio rije\xc4\x8dima kako njegova djela nisu ni\xc5\xa1ta gora od onih koje svakodnevno izvr\xc5\xa1avaju biznismeni i vojnici.\n_START_SECTION_\nProdukcija\n_START_PARAGRAPH_\nScenarij za ovaj film, kojeg je originalno napisao Orson Welles, bio je inspiriran slu\xc4\x8dajem serijskog ubojice Henrija Desirea Landrua. Welles je namjeravao snimiti film s Chaplinom u glavnoj ulozi, ali Chaplin je odustao u zadnji tren, rekav\xc5\xa1i kako nikad nije radio pod redateljem te da ne misli ni po\xc4\x8deti. Umjesto toga, Chaplin je otkupio scenarij od Wellesa i prepravio neke dijelove, potpisav\xc5\xa1i Wellesa samo za ideju. Premisa filma je ta da je "ubojstvo logi\xc4\x8dan nastavak kapitalizma". Glavni junak ubija kako bi stekao novac i zbog toga on nije (u svojim o\xc4\x8dima) ubojica._NEWLINE_Druga pri\xc4\x8da ka\xc5\xbee kako je Welles htio snimiti film s Chaplinom u glavnoj ulozi, ali scenarij nije bio napisan. Chaplin se, odlu\xc4\x8div\xc5\xa1i da ne \xc5\xbeeli napisati scenarij s Wellesom, isklju\xc4\x8dio, rekav\xc5\xa1i "Ako jo\xc5\xa1 nije napisan, nisam zainetersiran." Osim toga, Welles je inzistirao da ga se potpi\xc5\xa1e kao idejnog za\xc4\x8detnika za Verdouxa ako on tako odlu\xc4\x8di nakon \xc5\xa1to pogleda film._NEWLINE_U Gospodinu Verdouxu, netipi\xc4\x8dno za Chaplinove filmove, nastupaju neki poznati holivudski glumci, kao \xc5\xa1to su Martha Raye, William Frawley i Fritz Leiber. Kru\xc5\xbeile su glasine da se biv\xc5\xa1a Chaplinova glavna glumica Edna Purviance pojavila u maloj cameo ulozi. Chaplinov biograf David Robinson napisao je da se Purviance kratko vratila u Chaplin Studios i pripremala se za malu ulogu u filmu, ali se ipak nije pojavila ispred kamere.\n_START_SECTION_\nKritike\n_START_PARAGRAPH_\nU filmu se ne pojavljuje Chaplinov slavni "Skitnica" pa je film slabo primljen u Americi nakon premijere. Ve\xc4\x87i uspjeh je postigao u Europi. Film se sa svojim mra\xc4\x8dnim temama nije uklapao u ameri\xc4\x8dku politi\xc4\x8dki i kulturnu klimu tog vremena, a Chaplinova popularnost i javni imid\xc5\xbe su pretrpjeli velike \xc5\xa1tete nakon nekoliko skandala i politi\xc4\x8dkih kontroverzi prije premijere._NEWLINE_Na promociji filma se Chaplin suo\xc4\x8dio s neobi\xc4\x8dno neprijateljski raspolo\xc5\xbeenim novinarima, a neki su ga i bojkotirali. Mra\xc4\x8dni humor, toliko razli\xc4\x8dit od Chaplinove uobi\xc4\x8dajene sentimentalnosti, vjerojatno bolje prolazi danas. Unato\xc4\x8d slabim kritikama i komercijalnom neuspjehu, film je 1948. nominiran za Oscara za najbolji originalni scenarij.'